63. schôdza NR SR - 1.deň - A. dopoludnia
Dátum: 2022-03-30
Poslanec: Šutaj Eštok, Matúš (SMER - SD)
Druh vystúpenia: Vystúpenie v rozprave

152. Ďakujem pekne za slovo. Vážené panie poslankyne, vážení páni poslanci a predovšetkým vy, vážené panie poslankyne a páni poslanci zo strán SME RODINA, SaS a ZA ĽUDÍ, ktorých tu reprezentuje, keď dobre vidím, iba pani poslankyňa Zemanová, obraciam sa teraz priamo na vás... (Prerušenie vystúpenia predsedajúcim.) Laurenčík, Milan, podpredseda NR SR 153. Aj ja som tu, pán poslanec. Šutaj Eštok, Matúš, poslanec NR SR 154. ... pretože schránková firma OĽANO, tú považujem za to najväčšie zlo, ktoré v slovenskej politike existuje, a je to jeden z najhorších a najškodlivejších javov, aké v politike na Slovensku sa objavili za posledné roky. A nemá absolútne žiaden zmysel apelovať na ich svedomie či nebodaj zodpovednosť. V médiách sme počuli vaše vyjadrenie, že budete žiadať od ministra vnútra a hnutia OĽANO vysvetlenie aspoň posledných zásadných káuz, ktoré sprevádzajú pôsobenie Romana Mikulca na čele ministerstva vnútra. Dnes ste tu teda počuli vystúpenie premiéra Hegera, počuli ste vystúpenie ministra Mikulca. Áno, počuli sme tu, bohužiaľ, aj vystúpenie jedného psychicky narušeného občana, ktorému dnes zjavne namiešali zlý kokteil. Ale, ak dovolíte, nebudem sa zaoberať týmto vystúpením, pretože, ak by túto znôšku lží, osobných urážok, útokov a vrcholného primitivizmu predniesol zdravý človek, nechránený poslaneckou imunitou, som si istý, že skončilo by to podaním desiatok civilných žalôb a súdnym príkazom, aby odstránil svoje klamstvá z verejného priestoru. Vrátim sa teda späť k premiérovi a k ministrovi vnútra, ktorý navonok nevykazovali žiadne známky psychickej poruchy, na rozdiel od Igora Matoviča. Aj vás teraz vyzývam, vážení koaliční poslanci, položte si tak ruku na srdce a povedzte si, či toto bolo vysvetlenie, ktoré vám stačí na to, aby táto katastrofa na kľúčovom rezorte tejto vládnej koalície mohla ďalej pokračovať. Čo sme dnes počuli od nášho pána premiéra Hegera. Odpusťte za výraz, ale bolo to jedným slovom tliachanie, lebo inak sa tieto frázy ani pri najmenšom nedajú nazvať. Predseda vlády, ktorý je vo funkcii dlhšie ako jeho predchodca, nedokázal vyprodukovať nič iné okrem obvyklej spŕšky urážok, invektív, vyplakávania sa a vyhovárania sa na predchádzajúcu garnitúru a za všetko môže opozícia. Počuli ste aspoň pol slova vysvetlenia, ako je možné, že osobný priateľ premiéra pán Július Heger priamo odporučil ministrovi vnútra firmu, od ktorej si obratom vypýtal späť zákazku pre seba? Počuli ste pol slova? Počuli ste aspoň pol slova o tom, či je v poriadku, že bez výberového konania za spoločné peniaze sa na nich priživuje človek, ktorý jemu osobne robil predvolebnú kampaň na ich straníckych mítingoch hnutiu OĽANO? Nepočuli sme tu dnes od nich ani pol slova. Nič. Počuli ste od ministra vnútra aspoň pol slova o tom, prečo verejne klamal? Počuli ste aspoň nejaké vysvetlenie, prečo svadobná agentúra dodáva rezortu vnútra strategické dokumenty za 30-tisíc? Keď len sekcia krízového manažmentu ministerstva vnútra má 190 zamestnancov. Počuli ste aspoň náznak ospravedlnenia od pána Mikulca za svoje totálne zlyhanie pri humanitárnej kríze? Nepočuli sme nič. Ani omylom. Zato sme desaťkrát od priamych aktérov klientskej kauzy Hegera a Mikulca počuli, že opozícia sa priživuje na nešťastí chudákov Ukrajincov. Nie, nie, vážení páni poslanci, panie poslankyne, kto sa tu priživuje na nešťastí iných, to je schránková firma OĽANO. Jej lídri, jej obchodní kumpáni a toto priživovanie robíte systematicky, organizovane a premyslene. Keď pred dvomi rokmi čelilo Slovensko koronavírusovej kríze a tragédii, tak ste zneužívali túto krízu tak, že sa trnavská firmička napojená priamo na Igora Matoviča nabalila desiatkami miliónov eur. Za štátne peniaze sa nakupovali antigénové testy – 50 mil. eur pre malú firmičku v Trnave od Igora. Keď sa slovenskí poľnohospodári prepadávali, pretože už nevedia ako ďalej a zo dňa na deň majú väčšie a väčšie problémy, tak si zobral štátny tajomník z OĽANO dotáciu 4 500 eur na jednu sviňu, že sa nehanbíte! Keď sa štátne hranice ocitli v totálnom zmätku, štát absolútne nezvládol príchod zúfalých Ukrajincov, minister vnútra tiež z OĽANO prihral bez výberového konania dva a pol milióna eur svadobnej agentúre bez riadneho výberového konania, bez obstarávania, na radu premiérovho kamaráta, ktorý si z toho okamžite odkrojil kus svojho koláča. A upozorňujem, že dnes Nadácia Zastavme korupciu upozornila, že odkedy vypukla táto ukrajinská kríza, tak ste na priamo bez výberových konaní, bez obstarávania zazmluvnili firmy za 12,5 mil. eur. Som zvedavý, koľko z toho bola, mala domov, vy protikorupčné hnutie. Jedna banda schránková! A vy nám tu, táto schránková strana OĽANO, idete rozprávať niečo o zločineckých skupinách a mafiánskom štáte? Vy nám tu idete rozprávať niečo o boji proti korupcii? Vy nám tu idete rozprávať niečo o transparentnosti? Vy? Ktorí prežívate len preto, že médiá totálne ignorujú všetky vaše prešľapy? Mali ste plné ústa sľubov o novej politickej kultúre a tá vyzerá asi takto. Ak už naozaj niečo vyvediete, tak jednoducho poviete, no prepáčte, bola to moja chyba a veselo pokračujete ďalej bez toho, aby si to vôbec médiá všimli, aby vás išli roztrhať tak, ako keby sa to dialo za predchádzajúcich vlád. A toto je vyvedenie, vyvodenie politickej zodpovednosti, že vyhodíte jedného úradníka z ministerstva vnútra? To už on uzatváral tieto zmluvy? On prihrával kšefty kumpánom z OĽANO? To on sa počas najväčšej krízy vyvaľoval na Mauríciu ako jeho štátny tajomník, tiež nominant OĽANO? Zopakujem to ešte raz. OĽANO je zlo slovenskej politiky. Aj preto sme v HLAS-e vylúčili akúkoľvek spoluprácu s touto schránkovou firmou. A táto schránková firma vznikla na emócii nenávisti. Na emócii nenávisti uspela a nikdy už iná nebude. Ak o tom dnes niekto pochybuje, nech jeden deň počúva výplody všetkých pročkovcov, šudíkovcov, šefčíkovcov a im podobných. Ale znova sa chcem obrátiť na vás, panie poslankyne, páni poslanci, ktorí tu nie ste za SME RODINA, SaS, ZA ĽUDÍ, vy za tento výkon ministra vnútra vôbec necítite žiadnu hanbu, žiadnu zodpovednosť? Vy ste pripravení vysvetľovať svojim voličom, že tieto zlyhania, klientelistické kauzy a bezbrehá arogancia, že to je tá zmena, ktorú ste hlásali, to je tá nová politická kultúra? Že takto sa má správať šéf ústredných krízových štábov, kľúčový človek v ťažkých situáciách pre celý národ? To ozaj? Už tam lepší nie je? Vy veľmi dobre viete, že Roman Mikulec je krištalickým, čistým obrazom zlyhania. A viete aj to, že jeho pokračovanie vo funkcii ministra vnútra bude spoločnou hanbou vás všetkých, to nie je iba hanba OĽANO, aj vás všetkých, ktorí ste súčasťou tej koalície. Priznám sa, že neviem, čo na vás má tento pán schované vo svojich šuflíkoch, ale teda tvrdí že nič, pretože on rozviazal ruky orgánom činným v trestnom konaní a tie sú vraj nezávislé. Tak sa nemáte čoho báť, asi na vás nič nevytiahne. A preto mám pre vás, panie poslankyne a páni poslanci, jednoduchý návrh. Hlasujte tak, ako to cítite. Oficiálne sa to volá hlasovanie podľa svojho svedomia a vedomia. Skúste aspoň raz také hlasovanie, aby ste sa sami za seba nemuseli hanbiť pozrieť do zrkadla a namiesto koaličnej zmluvy. Chápem, že sa obávate následkov, ale viete, čo sa stane, keď zahlasujete za odvolanie ministra vnútra? Absolútne nič, nestane sa vôbec nič. Ak padne minister vnútra, OĽANO bude prskať síru, nenávisť, lebo to robí vždy a nikdy nič iné ani nevedelo robiť. To je ich DNA. Ale nestane sa vôbec, vôbec nič. Dajú si nového ministra vnútra a budú veselo pokračovať ďalej. Veď sa pozrite, čo sa udialo, keď sa vymenil Matovič či Heger. Sú naďalej prilepení na svojich stoličkách a pôjdu ďalej za každú cenu. Nemusíte sa báť pádu, ani predčasných volieb. O to ste sa predsa postarali, keď ste tu zamietli návrh na zmenu ústavy, aby sa takéto referendum konať mohlo. Máte väčšinu, budete ďalej veselo vládnuť len bez jedného neschopného ministra, ktorý zlyhal už niekoľkokrát vo svojej funkcii. A verte, že táto schránková firma OĽANO to iba, vo finále im to pomôže. Matovič by vám bol veľmi vďačný, ak by takéto činy ste zaňho mohli urobiť, bol by nadšený, len to nemôže urobiť. Preto na záver, vážené panie poslankyne, vážení páni poslanci, to vy máte ten pomyselný kľúč od miešačky vo vašich rukách, vy rozhodnete o tom, či táto hanba na ministerstve vnútra bude pokračovať alebo skončí. Rozhodnite preto slobodne a nebojte sa, hlasujte podľa svojho vedomia a svedomia, vy všetci zo SME RODINA, SaS aj ZA ĽUDÍ alebo bez ľudí. Ak ste dnes počúvali prejavy premiéra Matoviča alebo Hegera, či ministra Mikulca, museli ste nadobro pochopiť, že títo ľudia vám na žiadne kompromisy s vaším svedomím nestoja. Ďakujem pekne za pozornosť.